“I susu kaa Baiblo ɔ sisi numi maa ye.”
—Jovy
“E peeɔ mi kaa ye bua be he jɔe.”
—Queennie
“Ke i na bɔ nɛ Baiblo ɔ kle ha a, e pee we mi po kaa ma kane.”
—Ezekiel
Anɛ o suɔ kaa o maa kane Baiblo ɔ, se susumihi kaa kikɛ ha nɛ o nyɛ we nɛ o kane lo? Nihi fuu susuɔ kaa Baiblo ɔ kanemi yee. Se ke o ba le kaa Baiblo ɔ ma nyɛ maa ye bua mo konɛ o ná bua jɔmi, nɛ o si himi hu maa pee kpakpa nɛɛ? Ke o yɔse kaa ní komɛ ngɛ nɛ o ma nyɛ maa pee nɛ ma ha nɛ o bua maa jɔ Baiblo ɔ kanemi he hu nɛɛ? Anɛ o maa suɔ nɛ o le bɔ nɛ Baiblo ɔ ma nyɛ maa ye bua mo ha lo?
Nihi fuu kane Baiblo ɔ nɛ e ye bua mɛ wawɛɛ. Moo hyɛ nɔ́ nɛ a ti ni komɛ de.
Niheyo ko nɛ a tsɛɛ lɛ ke Ezekiel nɛ e ye jeha 20 kɛ se ɔ de ke: “Sa a, i peeɔ ye ní kaa nɔ ko nɛ ngɛ lɔle kudɔe nɛ e li he pɔtɛɛ nɛ e yaa. Se Baiblo ɔ nɛ i kane ɔ ha nɛ ye si himi pee kpakpa. Ga womi kpakpahi ngɛ Baiblo ɔ mi nɛ ma nyɛ ma ngɔ kɛ tsu ní ngɛ ye si himi mi.”
Yiheyo ko nɛ a tsɛɛ lɛ ke Frieda nɛ lɛ hu e ye jeha 20 kɛ se ɔ de ke: “Sa a, ye tsui gbaa ye nya wawɛɛ. Se Baiblo ɔ nɛ i kane ɔ ye bua mi nɛ i nyɛɔ toɔ ye tsui si. Enɛ ɔ ha nɛ nihi nyɛɔ suu ye he. Lɔ ɔ ha nɛ amlɔ nɛ ɔ i ngɛ huɛmɛ fuu.”
Yo ko nɛ a tsɛɛ lɛ ke Eunice nɛ e ye maa pee jeha 50 kɛ se ɔ tu Baiblo ɔ he munyu ke, “Baiblo ɔ ngɛ ye si himi tsakee. E ye bua mi nɛ i ngmɛɛ su yaya komɛ a he.”
Ezekiel, Frieda, Eunice kɛ nihi ayɔhi abɔ nɛ a kane Baiblo ɔ yɔse kaa, Baiblo ɔ ma nyɛ maa ye bua wɔ nɛ wa ná bua jɔmi ngɛ si himi mi. (Yesaya 48:17, 18) Jehanɛ ɔ hu, Baiblo ɔ ma nyɛ maa ye bua mo konɛ (1) o mwɔ yi mi kpɔ nɛ da, (2) o hla huɛmɛ kpakpahi, (3) o nyɛ nɛ o da si himi mi nyagbahi a nya, kɛ (4) nɔ́ nɛ hi pe kulaa a, konɛ o le anɔkuale nɛ kɔɔ Mawu he. Ga womihi nɛ ngɛ Baiblo ɔ mi ɔ je Mawu ngɔ. Lɔ ɔ he ɔ, ke o kɛ tsu ní ɔ, e maa ye bua mo wawɛɛ ejakaa Mawu wui ga yaya.
Oti ɔ ji, moo je Baiblo ɔ kanemi sisi. Se mɛni maa ye bua mo konɛ Baiblo ɔ nɛ o maa kane ɔ sisi jemi kó ye ha mo, nɛ o bua nɛ jɔ e kanemi hu he.